
	Vedr.:
	Rapport om medlemsstaternes informations- og kommunikationsaktiviteter i tænkepausen


INDLEDNING
Denne note afspejler de hovedlinjer, der fremgår af medlemsstaternes besvarelser af formandskabets spørgeskema (6199/06) fra februar 2006 om de informations- og kommunikationsaktiviteter, der er blevet gennemført i medlemsstaterne i forlængelse af stats- og regeringschefernes erklæring på Det Europæiske Råds møde i juni 2005.

Formålet med noten, som ikke sigter mod at være udtømmende, men snarere mod at finde frem til fælles tilgange og overordnede tendenser, er at give et sagligt overblik over de indledende nationale aktiviteter.
Med hensyn til aktiviteter, der rækker ud over de særlige udfordringer forbundet med den europæiske integration, fordi de vedrører EU's politikker og mål som helhed, kan de tendenser, der er beskrevet i noten, også danne grundlag for en debat om kommunikationsstrategien om Europa generelt, navnlig i forbindelse med hvidbogen om en europæisk kommunikationspolitik, der blev vedtaget af Kommissionen den 2. februar 2006.

De væsentligste konklusioner præsenteres i oversigtsform i de indrammede felter i slutningen af hvert kapitel.

1.
Projekttyper

Hvilke af ovennævnte aktiviteter er borgerne mest positive over for, og hvilke opfylder bedst målet? 

Er der andre typer projekter, der kunne overvejes?
Kunne man overveje informations-/kommunikationsaktiviteter mellem to eller flere medlemsstater på europæisk plan? I bekræftende fald hvilken type?

De typer informations- og kommunikationsaktiviteter om Europa, som organiseres i medlemsstaterne på initiativ af enten offentlige myndigheder eller civilsamfundet eller ved disse to parters fælles bestræbelser, dækker alle former, fra de mest traditionelle (skriftlig information, direkte kontakt med borgerne) til de mest sofistikerede (virtuelle fora, TV-høringer med deltagere udvalgt blandt de mest repræsentative medlemmer af de forskellige befolkningsgrupper).


Med udgangspunkt i princippet, at "personlige" møder (rundbordssamtaler, konferencer) er anerkendt som de mest effektive aktiviteter, der dog klart har en begrænset gennemslagskraft, er det de audiovisuelle initiativer (TV og radio), som værdsættes mest af en større andel af offentligheden. Det vil dog være hensigtsmæssigt, at lade de omhandlede emner være emner, der berører borgernes dagligdag, at lade alle initiativerne have et tiltrækkende format (ikke de traditionelle politiske informationsprogrammer, men mere samme stil som populære TV-shows) samt at lade politikere og opinionsdannere deltage i debatterne.


Et stort antal medlemsstater går ind for at styrke den indbyrdes sammenhæng mellem informations- og kommunikationspolitikken og uddannelse: aktiviteter i skolerne (lærebøger, multimedieinitiativer, europæiske skoleklubber, konkurrencer, elevbesøg) og aktiviteter, der inddrager undervisningssektoren generelt (uddannelse af lærere: internetsteder, trykt materiale, seminarer, informationsmøder), fordi denne type aktivitet har en selvforstærkende virkning i lighed med de projekter, der er beregnet på journalister (uddannelse af journalister).


Internettet er en af yndlingskanalerne for de nationale forvaltninger og repræsentanterne for civilsamfundet. Trods erkendelsen af dette redskabs potentiale angav flere delegationer imidlertid, at internettet skal bruges på en hensigtsmæssig, specifik måde. I den forbindelse henviste nogle til negative erfaringer med virtuelle fora, der blev drejet bort fra det oprindelige formål.


Når der overvejes aktiviteter med flere medlemsstater, får den administrative byrde og manglen på passende strukturer en bremsende effekt. Derfor har gennemførelsen af sådanne tiltag uvægerligt været begrænset, og de får i praksis kun regional virkning (begrænses til "grænseregionsaktiviteter").
	Multikanal-tilgang

Audiovisuelle initiativers nøglerolle

Optimering/rationalisering af brugen af internettet
Fokus på spørgsmål, der har  indvirkning på borgernes dagligdag

Uddannelse om Europa




2.
Drøftede emner

Hvilke emner vil borgerne helst drøfte i forbindelse med europæisk integration?

Skal debatterne om europæiske spørgsmål stå åbne, eller skal de centreres om spørgsmål, der er udvalgt på forhånd? 

Kunne man overveje et sæt centrale emner, der kan tages op i de nationale debatter?

Det må ikke glemmes, at det varierer meget fra medlemsstat til medlemsstat, hvilke spørgsmål borgerne prioriterer højest. Generelt har borgerne en tendens til også at vælge som europæiske emner de emner, de vælger på nationalt plan. Det vil med andre ord sige, at borgerne ikke har en egentlig europæisk dagsorden, men at Europa for dem er en forlængelse af den nationale dagsorden.


De fleste borgere lod dog til at være interesserede i socioøkonomiske spørgsmål efterfulgt af internationale spørgsmål som f.eks. globalisering, verdensfred og EU-udvidelsens hastighed.

Spørgsmål vedrørende EU-institutionerne vækker næsten ingen interesse hos borgerne, som prioriterer spørgsmål, der har eller kunne få direkte indvirkning på deres dagligdag.

	Væsentlige forskelle i medlemsstaternes prioriteter

Borgernes opfattelse:

Den europæiske dagsorden = en forlængelse af den national dagsorden

Beskæftigelse, globalisering, sikkerhed, miljø, EU-udvidelse og andre international udfordringer

Lille interesse i spørgsmål vedrørende EU-institutionerne, men stor interesse i spørgsmål med indvirkning på borgernes dagligdag




3.
Centrale budskaber

Hvilke budskaber om EU kunne borgerne bedst acceptere, og hvilke burde undgås?

Kan centrale budskaber overvejes i de nuværende nationale debatter, eller bør denne mulighed undgås?

Vil det være ønskeligt at udvikle fælles centrale budskaber, der er passende for bestemte medlemsstater?


Svarene på spørgsmålet om centrale budskaber viser de samme tendenser som svarene på spørgsmålet om de drøftede emner. Opfattelserne er faktisk så forskellige fra den ene medlemsstat til den anden, at det ville være illusorisk at udtænke budskaber, der var fælles for hele EU.


På den anden side er der grupper af lande, som udviser visse ligheder. Således har de lande, der var omfattet af den seneste udvidelse, udformet budskaber, der understreger de muligheder og fordele, som EU-medlemskabet giver.


I andre medlemsstater er EU's bidrag til udviklingen af fred og velstand en bærende idé.


Der er fare for demagogi, når positive budskaber om Europa lanceres på en abstrakt måde. Information baseret på konkrete fakta har tilsyneladende en positiv effekt.

	Opfattelserne varierer betydeligt fra den ene medlemsstat til den anden

Særlig interesse i:

- mulighederne i forbindelse med EU-medlemskab (i nye medlemsstater)

- EU's rolle i arbejdet for fred og velstand (i en række medlemsstater)

Fokus på fakta, resultater og udfordringer




4.
Målpublikum

Var det nødvendigt, at debatterne koncentrerede sig om bestemte dele af befolkningen?

I bekræftende fald hvilke?


Den information, som gives til offentligheden om Den Europæiske Unions aktiviteter, bør uden tvivl være tilpasset specifikke situationer og målgrupper. Man bør i den forbindelse særligt rette opmærksomheden mod grupper, der har et ringe informationsniveau om EU-spørgsmål.

Selv om det er meningen, at informationen om Europa skal nå ud til hele befolkningen, synes den meget ofte at være rettet til den del af offentligheden, der råder over en betydelig teknisk ekspertise, som gør dem meget bevidste om sådanne spørgsmål. Udfordringen er at nå de mennesker, der ikke er så interesserede i europæiske spørgsmål, dem, der overhovedet ikke er interesserede i sådanne spørgsmål, og dem, der har meget specifikke interesser.

	Klar definition af målpublikummet og skræddersyede initiativer

Udfordringen består i at vække interessen hos dem, der er mindre interesserede i EU-spørgsmål




5.
Borgernes forventninger

Hvordan finder man bedst ud af borgernes forventninger og kritik?

Hvad er de mest almindelige typer forventninger og kritik?


Borgernes forventninger til den europæiske integration er velkendte og tilstrækkeligt gennemanalyserede. De er desuden ikke væsensforskellige fra forventningerne på det nationale politikniveau. Igen overlapper europæiske og nationale dagsordener afhængig af virkeligheden i den enkelte medlemsstat.

Forbedring af livskvaliteten, bekæmpelse af arbejdsløsheden, forøgelse af sikkerheden og beskyttelse af miljøet er stadig centrale elementer i det, de europæiske borgere stræber efter.

Det umulige i at løse disse problemer hver for sig er en idé, der ser ud til at have slået rod. Europæiske borgere forventer derfor løsninger på europæisk plan, men udtrykker samtidig en vis mistillid til den måde, som beslutningerne træffes på i EU-institutionerne - en proces, som mange ikke forstår.

I de fleste medlemsstater ønskede borgerne at blive tættere involveret i EU-spørgsmål. Måden, som dette ønske udtrykkes på, er dog langt fra ensartet.

	Borgernes forventninger til EU er velkendte (ingen væsentlige forskelle i forhold til tendenserne i national politik): forbedring af livskvalitet, forøgelse af sikkerhed, beskyttelse af miljøet

Åbenbar mangel på tillid til EU's beslutningsstruktur, men høje forventninger til EU's reaktion på nøglespørgsmål

Mange borgere ønsker at blive mere involveret i EU-spørgsmål, men der er ikke nogen ensartet holdning til, hvordan man bedre sætter dem i stand til det



6.
Brug af internettet

Hvilke erfaringer har De med drøftelser og behandling af EU-spørgsmål på interaktive internetsider som f.eks. chatrum og internetfora?

Hvilke principper skal følges, og hvilke fejltagelser skal undgås, når der kommunikeres over internettet?

Hvilke (tekniske eller redaktionelle) foranstaltninger kan der tages for at fremme og forbedre kommunikationen over internettet for at nå ud til flere borgere?

Hvilke organisationer/institutioner samarbejder Deres regering med, når den arbejder med EU-spørgsmål over internettet? Præciser  venligst og kommenter Deres erfaringer. 


Alle medlemsstater har gjort internetfora til et nøgleelement i deres europæiske kommunikationsstrategier.


Som allerede nævnt i forbindelse med det første spørgsmål (projekttyper) er internettet ikke desto mindre et virkningsfuldt redskab, der kræver en betydelig knowhow. Det er ikke nok blot at akkumulere oplysninger; en sådan praksis kunne ligefrem give bagslag.


En kortfattet præsentation, klar sprogbrug og en hensigtsmæssig tilpasning til målpublikummet er afgørende i forbindelse med kommunikation over internettet.


Det er yderst vigtigt, at medlemsstaterne og EU-institutionerne samarbejder på inter​netområdet, da risikoen for en overlapning af bestræbelserne er særlig stor.

	Internettet spiller en central rolle i alle medlemsstaters kommunikationsstrategier

Akkumulering af unødvendige informationer bør undgås, da det kan give bagslag
Der bør offentliggøres kortfattet og klar information
Anvendelse af den mest hensigtsmæssige sprogbrug i forhold til målpublikummet
Samarbejde mellem medlemsstaterne og EU-institutionerne er et virkningsfuldt middel med hensyn til at undgå overlapning



7.
Erfaringer

Hvad er de primære erfaringer med de nationale debatter om EU?

Hvilke fejltagelser skal undgås, og hvordan kan man komme videre?

De offentlige forvaltninger yder tydeligvis en stor indsats med hensyn til information og kommunikation om Europa. Det er endnu uklart, om en sådan mobilisering fører til de forventede resultater, navnlig når målet er at øge borgernes interesse.


I betragtning af den vigtige rolle, som civilsamfundet spiller som kommunikator, ville initiativer, der sigter mod at øge civilsamfundets involvering, være et skridt i den rigtige retning.


I sidste instans er det borgerne selv, der er de bedste kommunikatorer, da de kan udveksle idéer med andre borgere baseret på deres egne direkte erfaringer.


At lade borgerne komme til orde kan dog ikke træde i stedet for en indsats fra de politiske myndigheders side, da det er dem, som har ansvaret for at udsende klare budskaber om europæiske spørgsmål.

	Det må vurderes, om medlemsstaternes myndigheders indsats for at oplyse deres borgere om Europa har vakt interesse

Civilsamfundet bør involveres mere
I sidste instans er det borgerne selv, der er de bedste kommunikatorer; dette fritager dog på ingen måde de politiske myndigheder for deres primære ansvar for at udsende klare budskaber om Europa




8.
Samarbejde med EU-institutionerne

Hvilken rolle og hvilken betydning havde samarbejdet med EU-institutionerne rent praktisk i forbindelse med EU-informationsaktiviteter?

Hvordan kan en europæisk kommunikationspolitik have en positiv virkning på de nationale debatter og på EU-informationsaktiviteter generelt? Hvad er medlemsstaternes hovedforventninger i den forbindelse?

Er det muligt og ønskeligt at sikre synergi mellem de aktiviteter, der tilrettelægges på nationalt plan, og dem, som EU-institutionerne udtænker?

Næsten alle medlemsstater samarbejder med EU-institutionerne om information og kommunikation om europæiske spørgsmål under behørig hensyntagen til princippet om medlemsstaternes frivillige deltagelse.


Den administrative kompleksitet er imidlertid så stor, at potentialet i de eksisterende ordninger ikke udnyttes fuldt ud.


Nationale offentlige organer og fællesskabsinstitutioner handler ofte ukoordineret, når de skal fremme eller støtte initiativer, navnlig initiativer foreslået af repræsentanter for civilsamfundet.


Der bør ske en forbedring af planlægningen af og forhåndsorienteringen om mulige aktiviteter, der samfinansieres af medlemsstaterne og EU-institutionerne.


Der er brug for kreative løsninger for at rette op på denne situation.

	Næsten alle medlemsstater samarbejder med EU-institutionerne om information og kommunikation om EU-spørgsmål

Der skal gøres noget ved de administrative procedurers kompleksitet, der gør det vanskeligt at udnytte mulighederne i de eksisterende ordninger

Der skal ske en forbedring af koordineringen og samarbejdet i forbindelse med anvendelsen af fællesskabsinstrumenter med henblik på at fremme og gennemføre initiativer, der navnlig involverer civilsamfundet, så man undgår en spredning af ressourcerne
Der skal ske en forbedring af planlægningen af og informationen om samfinansierede projekter




________________________







� 	"Denne tænkepause vil blive benyttet til en bred debat i alle vore lande, der både skal omfatte borgerne, civilsamfundet, arbejdsmarkedets parter, de nationale parlamenter og de politiske partier. Denne engagerende debat, der allerede er i gang i en del medlemsstater, bør intensiveres og udbygges. EU's institutioner skal også yde deres bidrag; i denne forbindelse har Kommissionen en særlig rolle at spille."


�	5992/06 INIF 31 (KOM(2006) 35 endelig).

